ขอให้รัฐขยายมาตรการช่วยเหลือแก้ปัญหาราคากุ้งตกต่ำ หลังจากมาตรการที่ออกมาได้ผล ช่วยลดต้นทุนการผลิต
ขอให้รัฐขยายมาตรการช่วยเหลือแก้ปัญหาราคากุ้งตกต่ำ หลังจากมาตรการที่ออกมาได้ผล ช่วยลดต้นทุนการผลิต

นายพรศักดิ์ ศักดิ์ธานี ประมงจังหวัดนครศรีธรรมราช กล่าวว่า  ชมรมผู้เลี้ยงกุ้งสงขลา-นครศรีธรรมราช ยื่นหนังสือถึงรัฐมนตรีว่าการกระทรวงเกษตรและสหกรณ์ ขอให้ขยายเวลาของมาตรการเดิม เช่น ลดราคาลูกพันธุ์กุ้งตัวละ 3 สตางค์ ลดราคาอาหารกุ้ง กิโลกรัมละ 1 บาท  ลดเคมีภัณฑ์ที่ใช้กับนากุ้ง และให้ลดค่ากระแสไฟฟ้าที่ใช้นากุ้ง เพื่อช่วยลดต้นทุนการผลิตในช่วงกุ้งราคาตกต่ำ ได้นำเสนอถึงผู้ว่าราชการจังหวัดนครศรีธรรมราช ลงนามเสนอถึงรัฐมนตรีว่าการกระทรวงเกษตรและสหกรณ์ และรายงานให้เลขาธิการคณะรัฐมนตรีทราบโดยตรงแล้ว ชมรมผู้เลี้ยงกุ้งฯ ต้องการคำตอบภายใน 1 เดือน ส่วนการแก้ไขในพื้นที่ ส่งเสริมให้มีการบริโภค จัดส่งกุ้งสดจากผู้ผลิตโดยตรง ไปจำหน่ายในตลาดประชารัฐ ตลาดท้องถิ่น งานเมืองคอน ซีฟู๊ด เฟสติวัล 2018 และงานประชารัฐกระตุ้นเศรษฐกิจในเดือนกรกฎาคมนี้ และขยายตลาดไปถึงผู้บริโภคในภาคอื่นๆ ด้วย 
มาตรการที่ออกมาก่อนหน้านี้ได้ผล ชมรมผู้เลี้ยงกุ้ง ต้องการให้ขยายเวลาเพิ่มขึ้น ประมงจังหวัดนครศรีธรรมราช ฝากถึงผู้เลี้ยงกุ้งว่า จะต้องวางแผนการผลิตให้ผลผลิตออกเหลื่อมเวลากัน เพื่อรักษาเสถียรภาพราคาและหาตลาดขายตรง ขณะนี้ชมรมผู้เลี้ยงกุ้งฯ ทำสัญญาขายกุ้งให้เทสโก้ โลตัส เพื่อช่วยกระจายสินค้าและในภาพรวมราคากุ้งดีขึ้น สำหรับปลาดุกมีราคาลดลง เนื่องจากผลผลิตออกมาก พร้อมๆ กัน และมีปลาดุกจากภาคกลางที่มีราคาถูกกว่าลงมาตีตลาด ทำให้ไม่มีพ่อค้าแม่ค้าเข้าไปรับซื้อปลาดุก สำนักงานประมงฯเข้าไปพบเกษตรกร ส่งเสริมให้รวมกลุ่ม ทำอาชีพผสมผสาน พร้อมกับการเลี้ยงปลาดุกไปด้วย เช่น ในพื้นที่น้ำกร่อย เลี้ยงปู เป็นสินค้าที่มีราคาสูงต่อเนื่อง และต้องปรับมาตรฐานการเลี้ยงเข้าสู่ระบบ GAP